
CAIET DE SARCINI
PENTRU ATRIBUIREA CONTRACTULUI DE ACHIZIŢIE PUBLICĂ DE SERVICII DE SCANARE ȘI ARHIVARE ELECTRONICĂ
INTRODUCERE

Prezentul Caiet de sarcini face parte integrantă din documentaţia pentru atribuirea ofertei şi constituie ansamblul cerinţelor minime şi obligatorii pe baza cărora se elaborează, de către fiecare ofertant, propunerea tehnică şi cea financiară.

Cerinţele impuse prin caietul de sarcini sunt minime şi obligatorii, pe baza cărora se elaborează propunerea tehnică. Nerespectarea lor duce la respingerea ofertei.
OBIECTUL  ACHIZIŢIEI
Obiectul achiziţiei constă în contractarea unui prestator care să asigure prestarea de servicii de scanare şi arhivare electronică a arhivei de state de salarii pentru foștii angajați din perioada 1960-1995. Volumul estimat este de cca. 55.000 de documente. Statele sunt organizate în unități arhivistice de tip dosar, inscripționate, legate, numerotate și certificate arhivistic. Calitatea documentelor este slabă sau cel mult medie, iar cea a conținutului este cu semne evidente de ilizibilitate datorate uzurii și vechimii. 
Dorința de digitalizate a apărut pe fondul unei nevoie crescute de consultare a arhivei de state datorate creșterii cererilor de emitere adeverințe de venit și vechime pentru foștii angajați. Documentele în format fizic sunt accesate în mod regulat, activitate ce necesită deplasare în arhivă, scoaterea dosarelor, consultarea și înapoierea lor în arhivă. O arhivă electronică ar permite accesarea pe calculator a copiilor scanate, scurtând procesul considerabil.
PROPUNEREA TEHNICĂ
Propunerea tehnică va cuprinde totalitatea operaţiunilor pe care autoritatea contractantă le solicită prestatorului de servicii de scanare şi arhivare electronică.

Scopul digitalizării documentelor este de a crea reproduceri digitale fidele ale documentelor aflate în format fizic, având ca rezultat documente digitale care să fie într-un format corespunzător.
Autoritatea contractantă este de acord să predea temporar prestatorului arhiva de state și acceptă ca activitatea de digitalizare să fie efectuată la sediul prestatorului. Prestatorul va asigura condiţii de securitate maximă din punct de vedere al manipulării documentelor, pentru a asigura integritatea documentelor şi securitatea informaţiilor pe întreg ciclul de conversie. Informaţiile deţinute sunt informaţii confidenţiale şi se va semna un acord de confidenţialitate între autoritatea contractantă şi prestator. Prestatorul se angajează să returneze arhiva fizică de state în forma în care a fost primită (legată, numerotată și certificată) împreună cu arhiva electronică a statelor digitalizate și identificate cu metadate.
O lista a acțiunilor necesare pentru ducerea la bun sfârșit a proiectului este prezentată mai jos. Acțiunile nu sunt exclusive, în derularea proiectului alte acțiuni ar putea fi necesare, iar părțile își asuma responsabilitatea conlucrării pentru ducerea la buna îndeplinire a acestora.
1. Preluare, împachetarea în lăzi de la sediul autorității contractante, întocmirea proceselor verbale de predare-primire (între beneficiar și persoana desemnată de prestator).

2. Transportul de la sediul autorității contractante la sediul prestatorului.

3. Primirea dosarelor la depozitul prestatorului.

4. Extragerea dosarelor din lăzi.

5. Dezasamblarea dosarelor.

6. Îndreptarea foilor, desprăfuire, scoaterea dubletelor, înlăturarea marcajelor, a foilor albe etc.

7. Îndepărtarea elementelor metalice, a agrafelor, acelor, etc.

8. Prelucrarea documentelor deteriorate, uscare, îndreptarea paginilor, repararea si lipirea unde este cazul, înlăturarea franjurilor, etc.

9. Pregătirea documentelor pentru scanare (ordonare, marcare, împărțirea pe loturi etc.). se vor digitiza (scana) toate documentele la nivel de unitate arhivistică (dosar).
10. Documentele se digitizează (scanează) faţă/verso (dacă este cazul), în formatul corespunzător, alb-negru sau color (unde este cazul). Pentru formatele A4 se va folosi rezoluţia de aproximativ 300 dpi, iar pentru documentele legate (tip carte, opise, registre) sau cu formate mai mari (A3) – rezoluţii mai mari cuprinse între 300 – 600 dpi.  Propunem scanarea majorității documentelor în alb/negru pentru a reduce spațiul de stocare și încărcarea mai rapidă a paginilor. De asemenea, calitatea unor documente a scăzut datorită degradării în timp. Datorită vechimii documentelor calitatea imaginii este afectată în consecință imaginile color sunt câteodată inferioare celor alb/negru.

11. Indexare fișierelor după anul, luna, departamentul corespunzător, tipul de document, marcă angajat.

12. Controlul calității imaginilor și integrității fișierelor.

13. Asamblarea documentelor în forma inițială, refacerea dosarelor, eventual înlocuirea coperților acolo unde au fost distruse.

14. Legarea în dosare cu sfoară de legătorie nouă, renumerotate dacă este cazul și certificare.

15. Ambalarea dosarelor în cutii.

16. Crearea bazei de date, a evidenței electronice a documentelor fizice şi OCR-izarea documentelor (Optical Character Recognition), documentele rezultate fiind de tipul Searchable PDF, creând astfel posibilitatea de a utiliza funcţia de FIND AND SEARCH la nivelul fiecărui document scanat, putând iniţializa căutarea după anumite cuvinte cheie în cadrul documetului PDF. Rata de conversie reuşită la OCR-izarea paginilor va fi de peste 70% - maxim 95%, în funcţie de calitatea textului imprimat pe suportul de hârtie.  
17. Crearea inventarului documentelor electronice, cu o listă ce poate fi filtrată si editată.

18. Publicarea documentelor pe un hard drive pentru a fi transferate autorității contractante.

19. Controlul final al calității documentelor electronice.

20. Predarea arhivei electronice, instructaj, testare.

21. Distrugerea arhivei electronice de pe serverele prestatorului după 3 luni
Implementarea se va face în etape pentru a nu întrerupe fluxurile autorității contractante.

Toate activitățile se desfășoară la sediul prestatorului, de personal calificat, în spații protejate și securizate.

Recepția documentelor la sediul prestatorului se face pe baza de inventar detaliat realizat de autoritatea contractantă și pe baza de proces verbal de predare-primire semnat de ambele părți.
PROPUNEREA FINANCIARĂ
Toate activitățile legate de pregătirea, scanarea și reasamblarea dosarelor vor avea loc în locația prestatorului. Toate materialele consumabile vor fi furnizate de prestator. Toate activitățile sunt incluse în oferta cu excepția transportului arhivei către prestator și returul acesteia către autoritatea contractantă.

Premisa ofertei este de cca. 55.000 pagini de scanat, indexat și încărcat în baza de date, ceea ce se traduce în cca. 375 dosare sau 65 cutii de transport. Estimăm că numărul de indecși pentru cele 55.000 de imagini va fi de 550.000.
Oferta de preț în lei fără TVA trebuie să includă:

· cheltuielile de preluare și ambalare (mai puțin transportul)
· cheltuielile de pregătire și scanarea propriu-zisă
· indexarea inclusiv a tuturor mărcilor lizibile
· reconstituirea dosarelor la forma preluată
· furnizarea bazei de date (costul hard drive-ului și al aplicației este inclus)
· updatarea bazei de date la fiecare tranșă livrată
Livrabilele acestui proiect sunt arhiva fizică returnată precum și o bază de date de imagini și indecși în care se pot aplica sortări și filtrări variate pentru identificarea unui număr de imagini ce au în comun o marcă, data, departament, etc.

Soluția de livrare a documentelor electronice constă în livrarea documentelor în format PDF, salvate pe un hard drive extern. 

Documentele electronice vor fi livrate periodic (la fiecare 2 săptămâni), pentru a completa cât mai rapid arhiva autorității contractante. Scanarea și digitalizarea se vor organiza pentru a furniza anii cei mai solicitați cât mai repede posibil.
AUTORIZAȚII ȘI CERTIFICĂRI

Prestatorul trebuie să fie autorizat de către Arhivele Naționale în conformitate cu Legea Arhivelor Naționale nr. 16/1996, republicată.

În cadrul ofertei se vor prezenta propunerea tehnică și propunerea financiară conform cerințelor din prezentul caiet de sarcini. După stabilirea clasamentului intermediar al ofertelor admisibile, autoritatea contractantă va solicita ofertantului clasat pe locul I prezentarea următoarelor documente:
1) Certificat Constatator emis de ONRC din care să rezulte că obiectul de activitate al prestatorului corespunde obiectului achiziției ;

2) Autorizație de Funcționare pentru Prestări de Servicii Arhivistice (Legătorie), eliberată de Arhivele Naționale;

3) Autorizație de Funcționare pentru Prestări de Servicii Arhivistice (Păstrare și Conservare), eliberată de Arhivele Naționale;

4) Autorizație de Funcționare pentru Prestări de Servicii Arhivistice (Prelucrare Arhivistică), eliberată de Arhivele Naționale;

5) Autorizație de Funcționare pentru Prestări de Servicii Arhivistice (Utilizare a Documentelor Deținute), eliberată de Arhivele Naționale;

6) Autorizație de Securitate la Incendiu, eliberata de Inspectoratul pentru Situații de Urgență.

